text: Legolands omsætning stiger verden over
  30 juli 2015 kl. 14.35
  Stærk dollarkurs får omsætningen til samlet at vokse ti procent i de seks Legoland-parker verden over.
  Der er gang i de pangfarvede forlystelser og kasseapparaterne hos Legoland, og det giver klodser i kassen hos Legolands britiske moderselskab, Merlin Entertainments. Det skriver Ritzau.
  Legoland-parkerne fik en samlet omsætning på 178 millioner pund - eller knap 1,9 milliarder kroner i første halvår 2015. Det gav et driftsresultat på 613 millioner kroner.
  Stærkt hjulpet på vej af den amerikanske dollarkurs steg parkernes omsætning 10 procent, mens dollarkursen hjalp resultatet af den primære drift til at stige 21,8 procent.
  Der er i dag seks Legoland-parker verden over - den originale i Billund, en i England, en i Tyskland, to i USA og en i Malaysia. Selskabet har tre helt nye Legoland-parker på vej - en park åbner i Dubai i 2016, en i Japan i 2017 og en i Sydkorea i 2018.
  Det gode resultat efter første halvår kommer på trods af flere store investeringer.
  